1Yesu úbo nwuna batɛyane lɛgba lɛdi ɔ́tina-ma ɔnii ɔlɛka bataakpali katɔ uwi biala na ɔɔɔdi ka enu afɛ-ma. 2Ɔ́su ɔnini, “Litemi ɔtɛne ɔdi ɔ́kya ɔma ɔdi kemo ɔni na uláyia Katɔti na uláfalɛ ukyuli lɛnɔ. 3Na ɔma ɔmmɔ kani kemo ni, ukpinele ɔdi ɔ́kya ɔni muusié teebo-nwu kudɔ teebevele-nwu ɔnii, 'Bunku-mi na mina ukisine ɔsu.' 4“Ɔbla uwi pii ni, litemi ɔtɛne ɔmmɔ úni na útabla lɛla lɛdi na litemi lɛmmɔ lɛlɔ. Nsu kawɔlɔkɔ ni, ɔ́su nwuna lɛlɔ ɔnini, 'Ina ka naaayia Katɔti na naaafalɛ ukyuli ni, 5na lɛfɛda lɛni na ukpinele ɔmɛni uute-mi ɔsu ni, ndubɔnu ka líkpo nwuna ukisine líte-nwu. Si ɔɔɔdi lɛni ni, ulada bubo uláya na ulete-mi bɔnwuna.' ” 6Mmɔ na Blɔti úsie anumi na ɔ́su-ma ɔnini, “Binu lɛla lɛni na litemi ɔtɛne ukpidi ɔmmɔ ɔ́su. 7Na ɔfɛni ni, bɔtɛ na Katɔti ulatɛ litemi uledie nwuna bekyuli bani muuwulo taakpali-nwu usien ku ɔfɛ banii ubunku-ma? Munuu bɛɛkali bɛnii ɔdubɔkpɛ kama ku bana bɔfɔ? 8Mɔɔsu-mii geen nnii Katɔti ɔdubɔtɛ litemi na ute-ma ubo kɔnakunwi. Nsu ni, si Ukyuli Ɔyawine Ubi úbo ni, ɔdubɔnu bekyuli bani mbo bɔfɔtaadi?” 9Yesu úbo lɛgba lɛmɛni úte bekyuli bani mɔɔkali banii ama bana udu kani ndia na basɔ balánu ukyuli bamba ɔdi aani bana kalɛ. 10Na ɔ́su ɔnii, “Uwi ɔdi kemo ni, nkyuli inyɔ badi bésie Katɔti kakpakɔ banii batákpali katɔ. Unwi ɔdi Ƒarisini na ɔkladi ɔdi kuyi ɔfɔne. 11Ƒarisini ɔmmɔ ɔ́tu anwu lɛti na útákpali katɔ ɔnini, 'Katɔti mɔɔgyá-a enu, ɔsika liiibo egulabi lɛnungyie, na liiibo likyulikpi, na naaadi kɔsɔnɔ aani bekyuli bakladi kalɛ. Na mɔɔgyá-a enu lɛnɔ, ɔsika liiise aani kuyi ɔfɔne ɔni ngye lɛnɔ kalɛ. 12Muulie kɔka emeyi anyɔ na Kwasida unwi kemo. Na muuti mina lɛkɛ lɛkpa leevudi teeboku-ɔ.' 13“Nsu kuyi ɔfɔne ɔmmɔ anwu únye ɔgyu ɔgyu na uláwia ɔnii ɔɔkɔliku nwuna lili muedi katɔ. Nsu úti nwuna enu úwi kayi na ɔ́su ɔnini, 'Katɔti, nu ami alaekpidi ɔblane kɔnyana!' ” 14Mmɔ na Yesu ɔ́su-ma ɔnini, “Mɔɔsu-mii nnii ka básɔ bénwini bésie kaduli ni, kuyi ɔfɔne ɔmmɔ ɔ́bla sɛɛn na Katɔti anumi na ɔɔɔdi Ƒarisini ɔmmɔ. Ɔsika ukyuli biala ɔni na ɔ́bla nwuna lɛlɔ ukyuli ubendi ni, Katɔti ɔdububoku-nwu kalɔ. Na ukyuli biala ɔni na weboku lɛlɔ kalɔ ni, Katɔti ɔdubɔkɔliku-nwu katɔ.” 15Bekyuli badi béti bana bebi béboku Yesu banii uti nwuna enu ɔsia-ma eli. Ka Yesu batalane bánu ɔmɛni ni, bádɔnku bekyuli bammɔ na ɔmmɔ ɔsu. 16Nsu Yesu ɔ́lɔ banamu bammɔ úboku na ɔ́su ɔnini, “Bɛya na banamu bebo-mi kudɔ na bitetile-ma kufi. Ɔsika Katɔti lɛga kadikɔ kese kete bekyuli bani néboku lɛlɔ kalɔ aani banamu bamɛni udu kalɛ. 17Na binyimo ɔmɛni bɛnii ukyuli biala ɔni naaadubo Katɔti lɛga kadikɔ bɔfɔ aani ɔnamu blii kalɛ ni, uleduo-ka kemo kudi kudii.” 18Yudani ɔtɔnkune ɔdi úye Yesu ɔnini, “Ala ɔtinane buni, bi na ɔlɛka lɛbla asa na lɛkɛ ngba bɔni nsɔ naaadubo bɔsa kudii?” 19Amu na Yesu úye-nwu ɔnini, “Bi ɔsu na aalɔ-mi aani ɔbuni? Ukyuli biala ɔdi ɔɔɔdia ntu Katɔti lɛti pɛ. 20Ngyi ka agyi ɔda bubo bɔni mɔɔsu bɔnii, 'Tadi kɔsɔnɔ, tadu ukyuli, teyu, tada fula ukyulikpana kenye, na abu fula ɔti ku fula uni.' ” 21Amu na ukyuli ɔmmɔ údie kenye ɔnini, “Ɔ́si mina lɛnamu uwi fui ni, mɔɔdi ɔda bubo bɔmmɔ fui lɛlɔ kaduɛ.” 22Ka Yesu únu-nwu litemi lɛmmɔ ni, ɔ́su-nwu ɔnini, “Lɛla linwi lɛ́sɔ líbu-ɔ na abla. Ti ala ani nse-ɔ fui ye, na eti egulabi ammɔ ete bawabane. Ɔmɛni ndubɔya-a na akɛ akɛla ese ete lɛlɔ na katɔ. Ɔmmɔ kama na ebo abasiaku-mi.” 23Nsu uwi ɔni na ɔnana ɔmmɔ únu lɛla lɛmɛni ni, lɛlɔ lɛ́yuɛ-nwu ɔsika ubo lɛlakɛ geen. 24Yesu ɔ́nu kalɛ na lɛlɔ lɛ́yuɛ-nwu na ɔ́su ɔnini, “Ubo ɔlakɛne ɔkplu asa na weduo Katɔti lɛga kadikɔ! 25Na kalɛ na ɔlakɛne uduo Katɔti lɛga kadikɔ ni, ubo ɔkplu utulo kalɛ na ebuo ɔni nébomo utulo fui ɔvili udila lifi.” 26Mmɔ na bekyuli bani nénu lɛla lɛmɛni béye Yesu banii, “Na ɔma geen ndubɔkɛ bɔfɔ?” 27Amu na Yesu údie kenye ɔnini, “Lɛla lɛni na ukyuli ulakana bɔbla kudii ni, lise Katɔti anwu kpɛtɛ kpɛtɛ ka ɔbla-ni.” 28Mmɔ na Petro ɔ́su Yesu ɔnini, “Nu, abu bɔ́da bula kɔduli ala fui búwi na búbo bɔsiaku-ɔ.” 29Amu na Yesu ɔ́su-ma ɔnini, “Sɔsɔ na ɔdi. Na mɔɔyá-mii bɛti bɛnii ukyuli biala ɔni náda nwuna kaduli úwi iye ɔ́da ulekudi iye banwani bananabi iye nwuna bawɔne iye bebi úwi na Katɔti lɛga kadikɔ ɔsu ni, 30ɔdubɔkɛ ala ammɔ udu ɔsia kama na ngba bɔmɛni kemo ku ngba bɔni nsɔ naaadubo bɔsa kudii na uwi ɔni mebo lɛnɔ kemo.” 31Yesu útiku batɛyane leevu-inyɔ bammɔ úsienku kɔmadɔ na ɔ́su-ma ɔnini, “Binu! Búsela Yerusalem, kesii kani na ala ani na Katɔti kenye bediene bénweni básiku ami, Ukyuli Ɔyawine Ubi, lɛlɔ adububo ete lɛni. 32Bekyuli badubuti-mi bakya bekyuli bani naaadi Yudafuɔ enu kemo na beti-mi babla lɛmala. Badubo-mi budumi na betuo lisuo bewi-mi lɛlɔ. 33Badubo-mi bubo na badu-mi. Nsu na emeyi atɛ kama ni, ndubɔsɔ lɛta lɛsi bekpine akɔ.” 34Na ala amɛni fui ni, batɛyane bammɔ bétenu-nya kalɔ. Etemila amɛni kalɔ bunu lɛnɔ ɔdi lɛla lɛni nábɛ-ma. Na bétenu lɛla lɛni na Yesu ɔ́su-ma mmɔ kalɔ. 35Uwi ɔni na Yesu ɔ́kpɛ úde Yeriko ni, ɔnumbwɛne ɔdi ulie ulu kɔtu mmɔ uuvele ala. 36Ka únu bekyuli pii bani mɔɔví kɔku ni, úye ɔnii, “Bi na ɔdi mɔɔlɛ́?” 37Amu na básu-nwu banii, “Yesu Nasareni nási ɔɔví.” 38Mmɔ na ɔ́va momoomo ɔnii, “Yesu, Ɔga Dawid Uwɔ! Nu-mi kɔnyana!” 39Amu na bekyuli bani ntɔ lɛtɔtɔ bádɔnku-nwu banii ɔba ku lɛsɛ. Nsu ɔfɛni geen na ɔ́sɔ ɔ́talaku lɛdi katɔ úbu ɔnii, “Dawid Uwɔ, nu-mi kɔnyana!” 40Ɔmmɔ ɔsu Yesu údi únye na ɔ́su ɔnii bakpanku ɔnumbwɛne ɔmmɔ beboku-nwu kudɔ. Ka úbedu-nwu kudɔ ni, Yesu úye-nwu ɔnini, 41“Bi na aawia-mi anii mbla nte-ɔ?” Ɔnumbwɛne ɔmmɔ údie kenye ɔnini, “Ati, mɔɔyɔ́ ka lɛsɔ ntaanu.” 42Mmɔ na Yesu ɔ́su-nwu ɔnini, “Amu sɔ taanu! Ƒula bɔfɔtaadi bɔ́bwi-ɔ.” 43Kɔnakunwi ni, ɔ́sɔ ɔ́kana na ɔɔnu na ɔ́siaku Yesu na ɔkɛ uumwi Katɔti. Na ka bekyuli pii bammɔ bánu ɔmɛni ni, bana fui bémwi Katɔti.
Copyright
Learn More
twi_Latn zho_Hant eng_Latn